Plaasmoorde: AfriForum versoek dringende afspraak met ministersArgieffotofri AfriForum het Woensdag ŉ dringende afspraak met Nkosinathi Nhleko, minister van polisie, versoek om moontlike oplossings vir die plaasmoordkrisis te bespreek. Dit volg nadat daar in die afgelope twee weke ten minste sewe plaasaanvalle was, wat een moord insluit. Dít, ondanks ’n onlangse bewering deur Riah Phiyega, nasionale polisiekommissaris, dat die stryd teen plaasmoorde gewen word. ŉ Afspraak is ook met Senzeni Zokwana, minister van landbou, bosbou en visserye, aangevra. Ernst Roets, adjunk uitvoerende hoof van AfriForum, het gesê dat plaasmoorde nie slegs landelike gemeenskappe raak nie, maar die hele Suid-Afrika. “Ten spyte van verskeie wekroepe, blyk dit steeds dat die regering ’n traak-my-nieagtige houding teenoor die lewens van boere het,” het Roets gesê. Plaasaanvalle vir 2015 staan reeds op 38, waartydens 12 moorde gepleeg is.